KIRJALLINEN KYSYMYS P-0142/02

esittäjä(t): Giuseppe Di Lello Finuoli (GUE/NGL) neuvostolle

(29. tammikuuta 2002)

Aihe: Niin sanottujen antiglobalisaatioyksikköjen ja mielenosoittajia koskevan tietokannan perustaminen

Monien tiedotusvälineiden mukaan Espanjan sisäministeriö on kuulemma perustanut antiglobalisaatioyksiköitä.

Sisäministeriö on perustanut nopean toiminnan yksikköjä, joiden on tarkoitus toimia eri tapahtumissa, joita Espanjan puheenjohtajakaudella järjestetään vuoden 2002 ensimmäisellä puoliskolla. Niiden tarkoituksena on erityisesti estää globalisaatiota vastustavissa mielenosoituksissa mahdollisesti syntyvät ongelmat.

Lisäksi sisäministeriö kuulemma valmistelee tietokantaa, joka sisältää henkilötiedot monista Göteborgin, Genovan ja Barcelonan huippukokouksien aikana mielenosoituksiin osallistuneista henkilöistä. Tietokanta käsittäisi Euroopan poliisiviranomaisten toimittamat tiedot, jotka koskevat edellä mainituissa kaupungeissa järjestettyjä mielenosoituksia.

Tässä samassa yhteydessä Espanjan tiedustelupalvelu ilmoitti, että se on valvonut globalisaatiota vastustavien kansanliikkeiden Internet-sivustoja viime joulukuusta lähtien.

Onko neuvosto tietoinen näistä Espanjan hallituksen aloitteista ja voiko se vahvistaa ne?

Miten neuvosto varsinkin tietokannan tapauksessa aikoo suojella oikeutta päästä käsiksi mielenosoittajien henkilökohtaisiin tietoihin?

Yhteinen vastauskirjallisiin kysymyksiin P-0142/02, P-0152/02, P-0157/02, P-0180/02,P-0191/02 ja P-0205/02

(21. toukokuuta 2002)

1. Neuvosto kehottaa kiinnittämään huomiota Euroopan unionista tehdyn sopimuksen 33 artiklaan, jonka mukaan:

Tämän osaston (VI osasto: Määräykset poliisiyhteistyöstä ja oikeudellisesta yhteistyöstä rikosasioissa) määräyksillä ei rajoiteta niitä velvollisuuksia, joita jäsenvaltioilla on yleisen järjestyksen ylläpitämiseksi sekä sisäisen turvallisuuden suojaamiseksi.

2. Tietosuojan osalta todetaan, että kaikki 15 jäsenvaltiota ovat ratifioineet Euroopan neuvoston yleissopimuksen vuodelta 1981 yksilöiden suojelusta henkilötietojen automaattisessa tietojenkäsittelyssä.

3. Neuvoston ja jäsenvaltioiden hallitusten edustajien 13. heinäkuuta 2001 antamissa päätelmissä Eurooppa-neuvoston kokousten ja muiden vastaavien tilaisuuksien turvallisuudesta palautettiin mieliin Euroopan unionille asetettu tavoite pitää yllä ja kehittää unionia vapauteen, turvallisuuteen ja oikeuteen perustuvana alueena. Tällaisella alueella kansalaisilla on oltava oikeus ilmaista vapaasti mielipiteensä ja kokoontua rauhanomaisesti, eli oikeudet, jotka tunnustetaan Euroopan ihmisoikeusyleissopimuksessa ja näitä oikeuksia on voitava käyttää olosuhteissa, joissa heidän oma turvallisuutensa tai muiden kansalaisten tai omaisuuden turvallisuus ei ole uhattuna.

Samoissa päätelmissä korostettiin, että on tärkeää käydä rakentavaa vuoropuhelua yleisten mielenosoitusten järjestäjien ja isäntämaan viranomaisten välillä ja pitää yllä tiiviitä kansainvälisiä yhteyksiä erityisesti jäsenvaltioiden lainvalvontaviranomaisten kesken, sen varmistamiseksi, että tällaisia laillisia mielenosoituksia eivät hyödynnä tai käytä väärin muut tahot, joiden tarkoituksena on syyllistyä yksin tai yhdessä väkivallantekoihin.